A csoportkör sorsolását Miamiben tartották 2020. szeptember 28-án, keleti-parti idő szerint 20 órától, a selejtező sorsolásával együtt. Ez volt az első csoportkör-sorsolás a CONCACAF-aranykupa történetében. A csapatokat négy kalapba sorolták be a 2020 augusztusi CONCACAF-ranglista alapján. Az első kalap négy csapata kiemelt volt, Mexikó az A, az Egyesült Államok a B, Costa Rica a C, Honduras a D csoportba került. A meghívott Katar a 4. kalapban kapott helyet és előzetesen a D csoportba helyezték, amely a legkésőbb kezd, mert Katar a korábbi tervek szerint a 2021-es Copa Américán is szerepelt volna, amitől azonban később visszalépett.